Diari Oficial de la Generalitat Valenciana


Sumari del DOGV 5259, del 16-05-2006 (2006/4845)

RESOLUCIÓ de 25 d'abril de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Generalitat Valenciana i l'Ajuntament d'Alacant per a l'ampliació d'actuacions en l'àmbit del Pla Racha.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5259

Data del DOGV
:   16-05-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/4845


Data del document
:   25-04-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Alacant
    * protecció del patrimoni
    * administració local
    * pla d'urbanisme
    * cooperació administrativa

RESOLUCIÓ de 25 d'abril de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Generalitat Valenciana i l'Ajuntament d'Alacant per a l'ampliació d'actuacions en l'àmbit del Pla Racha. [2006/F4845]  
Subscrit, després de la tramitació prèvia reglamentària, entre la Generalitat Valenciana i l'Ajuntament d'Alacant, el 22 de març de 2006, un conveni per a l'ampliació d'actuacions en l'àmbit del Pla Racha, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0132/2006, i que figura com a annex d'esta resolució.  
València, 25 d'abril de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni entre la Generalitat Valenciana i l'Ajuntament d'Alacant per a l'ampliació d'actuacions en l'àmbit del Pla Racha  
Alacant, 22 de març de 2006  
Reunits  
D'una banda, José Ramón García Antón, conseller d'Infraestructures i Transport de la Generalitat Valenciana, facultat per a este acte per Acord del Consell de la Generalitat, de 17 de febrer de 2006.  
I d'altra banda, Luis Díaz Alperi, alcalde president de l'Ajuntament d'Alacant, facultat per a la firma del present conveni pel Ple de l'ajuntament del dia 22 de novembre de 2005.  
Intervenen  
José Ramón García Antón, en nom i representació de la Generalitat Valenciana, de conformitat amb l'article 35 de la Llei 5/1983, de 30 de desembre, del Govern Valencià, en l'exercici de les funcions que este té encomanades segons l'article 21.F) de la Llei del Govern Valencià i l'article 54-bis del Text Refós de la Llei d'Hisenda Pública.  
Luis Díaz Alperi, actua en nom i representació de l'Ajuntament d'Alacant.  
Les dos parts, segons intervenen, manifesten que es reconeixen recíprocament capacitat legal suficient per a l'atorgament d'este document, i, a l'efecte,  
Exposen  
Primer. Que com ja s'indicava en l'exposició de motius del conveni de 25 de juliol de 1997, al qual ens referirem més avall, el centre històric de la ciutat d'Alacant ha sofrit, al llarg de la història, una degradació progressiva que l'ha portat a un grau elevat de deterioració, agreujat per la qualitat dels edificis que el componen i per la seua situació d'aïllament amb la resta de la ciutat.  
El centre històric de la ciutat ha perdut, en els últims anys, com a conseqüència del tremend desplaçament produït per la instal·lació de grans magatzems en la zona de l'eixample modern, gran part del seu caràcter de centralitat, tant comercial com residencial que, encara que d'aparent normalitat, posseïx una realitat social i econòmica indicativa de l'existència d'un alt nivell de despoblament, alta taxa d'envelliment, decaïment comercial i aparició d'àmplies bosses de marginalitat i pobresa.  
Les actuacions que des de fa uns anys es realitzen en esta zona pretenen la recuperació del centre històric i dels primers barris tradicionals extramurs, deteriorats, en uns casos, físicament i, en altres, econòmicament i socialment, com a conseqüència de l'abandó del nucli antic i del desplaçament traumàtic que han produït l'aparició de noves zones comercials en àrees modernes.  
Esta estratègia a llarg termini pretén recuperar el patrimoni i els espais públics de la ciutat d'Alacant, millorant la imatge urbana i prenent mesures que atraguen noves activitats econòmiques i residencials que revitalitzen la zona i, en definitiva, servisquen per a millorar les condicions de vida dels seus habitants.  
No obstant això, les característiques intrínseques d'esta part de la ciutat presenten grans possibilitats per a la seua regeneració, dignificació i revitalització que justifiquen la intervenció en este, per mitjà de l'aplicació d'una correcta actuació rehabilitadora.  
Com a part integrant de la ciutat, el centre històric d'Alacant és competència i responsabilitat de l'ajuntament, però a causa del seu caràcter històric i cultural, com a expressió dels nostres senyals d'identitat i la nostra memòria col·lectiva, i a la quantia de les inversions que resulten necessàries, fan que l'interés de l'actuació sobrepasse l'estricte marc geogràfic de la ciutat d'Alacant i justifica la intervenció de la Generalitat Valenciana en la rehabilitació del seu centre històric.  
Segon. Que als efectes citats en l'expositiu anterior, la Generalitat Valenciana i l'Ajuntament d'Alacant van subscriure, amb data 25 de juliol de 1997, un conveni per a la intervenció en el centre històric de la dita ciutat, en el qual s'arreplegaven determinades actuacions, algunes d'estes es troben ja acabades, mentre que unes altres es troben en avançat estat d'execució.  
Tercer. Que a fi d'escometre l'execució de la resta de les actuacions públiques que fa falta realitzar en el nucli antic d'Alacant, es fa necessari subscriure un conveni que, com a complement de l'anterior, però arreplegant noves i distintes actuacions, permeten culminar la rehabilitació integral del citat centre històric.  
Una vegada s'ha exposat tot això, les dos parts, de mutu acord, i en la representació que tenen, subscriuen el present conveni amb estricta subjecció a les següents:  
Clàusules  
Primera. Objecte del conveni i àmbit d'actuació  
El present conveni té per objecte establir el marc de col·laboració entre la Generalitat Valenciana i l'Ajuntament d'Alacant per a culminar la rehabilitació integral del centre històric de la dita ciutat.  
L'àmbit d'actuació del present conveni és el centre històric d'Alacant, entés com la zona de la ciutat delimitada urbanísticament pel Pla Especial del Nucli Antic, el Pla Especial del Mont Benacantil i el Castell de la Fortalesa.  
Segona. Criteri general de la intervenció  
Es detallen en este conveni els compromisos que adopten cada una de les administracions que intervenen, així com les actuacions concretes que, en l'àmbit del centre històric, duran a terme cada una d'estes.  
Estes actuacions seran directes, en edificació d'equipaments de nova planta i en restauració del patrimoni arquitectònic i per mitjà d'una subvenció, en adequació i urbanització d'espais públics.  
Tercera. Intervencions a executar  
Les intervencions que s'han de executar, i que s'arrepleguen en el present conveni, són les següents:  
Inversions a càrrec del capítol VI dels pressupostos:  
. Edifici municipal polivalent en El Portón.  
. Ampliació Centre 14, al carrer dels Llauradors núm. 14.  
. Restauració de l'església de Santa Maria, fase IV, i intervenció en els espais públics circumdants.  
. Restauració i rehabilitació de l'edifici de servicis de la cocatedral de Sant Nicolau.  
. Reurbanització de la plaça de la Santa Faç i restauració de fatxades.  
Subvencions a càrrec del capítol VII dels pressupostos:  
. Treballs exteriors d'urbanització sobre l'aparcament per a residents en El Portón i estabilització de vessant.  
Quarta. Col·laboració entre ambdós administracions  
La intervenció de la Generalitat Valenciana en el centre històric d'Alacant es va plantejar amb la ferma decisió de crear unes condicions efectives que feren possible el procés de recuperació urbana d'esta part de la ciutat.  
La proposta d'intervenció de la Generalitat Valenciana en el centre històric d'Alacant partix de la necessitat d'abordar la rehabilitació i l'adequació del patrimoni arquitectònic conjuntament amb la renovació i l'adequació de l'entorn urbà, els espais públics i els servicis comunitaris.  
Per a garantir l'èxit final de totes les actuacions previstes en el present conveni, es proposa l'actuació combinada de la Generalitat Valenciana i de l'Ajuntament d'Alacant, per a això, cada una de les administracions haurà d'assumir una sèrie de compromisos que regulen la seua participació i col·laboració.  
Cinquena. Compromisos de l'Ajuntament d'Alacant  
L'Ajuntament d'Alacant assumix el compromís de possibilitar les actuacions proposades amb les següents condicions, que constituïxen les bases de la col·laboració mútua:  
A) La construcció de l'aparcament per a residents en El Portón, com a actuació que ha de realitzar l'ajuntament a càrrec dels seus pressupostos.  
B) Els treballs exteriors d'urbanització sobre l'aparcament per a residents en El Portón i estabilització de vessant, que s'ha fet referència en la clàusula tercera d'este document, com a actuació que s'ha de realitzar a càrrec d'una subvenció de la Generalitat Valenciana.  
C) Que les actuacions que es proposen no impliquen contradiccions amb les determinacions del planejament.  
D) Gestionar la contractació de les assistències tècniques necessàries per a la redacció dels projectes i l'execució de les obres, després de la conformitat prèvia de la Direcció General d'Arquitectura al contingut de cada un dels contractes, fonamentalment al programa de necessitats i a l'import previst de les actuacions.  
E) Potenciar les activitats culturals en el nucli antic.  
5.1. Condició de promotor  
L'Ajuntament d'Alacant assumix la qualitat de promotor dels treballs exteriors d'urbanització sobre l'aparcament i estabilització de vessant, citats en l'apartat B), anterior amb tots els drets i totes les obligacions dimanants d'este compromís. D'acord amb el que establix l'article 18 del Reial Decret 429/1993, de 26 de març, que regula els procediments en matèria de responsabilitat patrimonial, serà l'ajuntament el que inicie, instruïsca i resolga les reclamacions dels particulars per qualsevol lesió que sofrisquen en els seus béns i drets com a conseqüència de l'execució d'estes obres, i la mateixa corporació local assumix el pagament corresponent a la indemnització que s'acorde per resolució de l'òrgan competent, emesa esta després de consultada la Conselleria d'Infraestructures i Transport, durant el termini de 15 dies, perquè expose tot el que considere procedent.  
Per la seua banda, la Conselleria d'Infraestructures i Transport concedirà a l'Ajuntament d'Alacant, per mitjà de subvenció, la quantitat d'1.768.883,00 euros, import total estimat per a dur a terme els treballs exteriors d'urbanització sobre el mencionat aparcament en El Portón i estabilització de vessant.  
L'Ajuntament d'Alacant s'obliga a la realització del projecte de les obres, de forma que faça viable la contractació i l'execució d'estes, projecte que haurà de ser aprovat per l'òrgan municipal corresponent, i obtindre posteriorment la conformitat de la Direcció General d'Arquitectura, després de l'informe previ d'un tècnic designat per esta.  
Per a la realització d'estes actuacions es destina la quantitat abans citada, a càrrec del capítol VII dels pressupostos de la Conselleria d'Infraestructures i Transport, programa 431.10, Arquitectura, línia T0306000, aplicació pressupostària 08.32.50.738.76.190.96.  
5.2. Aportació del finançament  
L'aportació que la Conselleria d'Infraestructures i Transport efectue a l'Ajuntament d'Alacant es farà efectiva en la forma establida en l'article 47-bis del Text Refós de la Llei d'Hisenda Pública, segons la redacció donada en l'article 23 de la Llei de la Generalitat Valenciana 8/1995, de 29 de desembre, de Mesures Fiscals, Administratives i d'Organització de la Generalitat Valenciana, d'acord amb la distribució següent:  
a) Un 15% de l'import total anual d'esta es lliurarà a la subscripció del present conveni.  
b) La resta de la subvenció s'abonarà per mitjà de pagaments contra certificats d'honoraris o d'obra realitzada, expedits pel tècnic competent, dels quals es deduirà la part proporcional al 15% lliurat amb anterioritat.  
La Conselleria d'Infraestructures i Transport es reserva la supervisió dels certificats d'honoraris i d'obres.  
La Conselleria d'Infraestructures i Transport es compromet, dins de les seues disponibilitats pressupostàries, a subvencionar els treballs exteriors d'urbanització sobre l'aparcament per a residents en El Portón i estabilització de vessant, amb la quantitat d'1.768.883,00 euros.  
Les anualitats previstes són les següents:  
Any Anualitat  
6791 876.371,00 euros  
9490 429.036,00 euros  
Total 1.768.883,00 euros  
Les anualitats anteriors queden condicionades a l'existència de crèdit adequat i suficient. No obstant això, el conseller d'Infraestructures i Transport podrà reajustar les dites anualitats per a adaptar-les al ritme real de les actuacions.  
A fi de poder adequar el finançament de les obres a l'execució prevista de les actuacions, l'ajuntament podrà concertar una operació de crèdit per a avançar el finançament previst de la Conselleria d'Infraestructures i Transport, arreplegada anteriorment. Les despeses financeres de la dita operació seran a càrrec de l'ajuntament: despeses de formalització, cancel·lació, interessos i comissions.  
5.3. Reajustament del finançament  
L'Ajuntament d'Alacant, una vegada finalitzades les obres, aportarà a la Direcció General d'Arquitectura, de la Conselleria d'Infraestructures i Transport, certificat expedit pel tècnic director d'estes, acreditatiu del seu cost total, i que la seua execució s'ha realitzat d'acord amb el projecte autoritzat per la Direcció General d'Arquitectura, excepte el que preveu l'article 160.1 del Reglament General de la Llei de Contractes de les Administracions Públiques.  
En el cas que es produïra una diferència en menys del cost previst de les obres, es reduirà en la mateixa quantia l'import de la subvenció a càrrec de la Conselleria d'Infraestructures i Transport. A l'efecte, l'acceptació de millores, si és procedent, es computarà com a baixa d'adjudicació, que minorarà el cost previst de les actuacions, segons el projecte d'execució inicialment aprovat.  
5.4. Obligacions de l'ajuntament  
Com a promotor, l'Ajuntament d'Alacant, a més de les obligacions que contrau dimanants d'este document, està obligat a:  
a) Ajustar-se en la contractació a la Llei de Contractes de les Administracions Públiques i la resta de normativa concordant, així com sotmetre's al que disposa el projecte tècnic.  
b) Comunicar a la Conselleria d'Infraestructures i Transport, en el termini d'un mes des que es produïsquen, les dades corresponents a l'adjudicació definitiva de les obres i el seu inici, així com les incidències que puguen donar origen a modificacions del projecte, o als seus terminis d'execució.  
c) Vetlar pel compliment dels terminis establits en el contracte d'obres, sense perjuí de les pròrrogues que es puguen acordar de conformitat amb la legislació vigent.  
d) Senyalitzar l'execució de les obres per mitjà de cartells en què es destacarà notòriament la Conselleria d'Infraestructures i Transport, que hauran de situar-se en llocs visibles en l'entorn de l'actuació.  
e) A fi que les anualitats aprovades es puguen reajustar d'acord amb el ritme d'execució real de les obres, l'ajuntament comunicarà trimestralment a la Conselleria d'Infraestructures i Transport, tant l'import de les obres realitzades fins a esta data com les previsions fins al final de l'exercici econòmic corresponent, i s'entén com a tal el 30 de novembre de cada any. En cas d'incompliment, la Conselleria d'Infraestructures i Transport podrà efectuar els reajustaments que considere necessaris segons els elements de juí disponibles.  
Sisena. Compromisos de la Generalitat Valenciana  
La Generalitat Valenciana, a través de la Conselleria d'Infraestructures i Transport, durà a terme les actuacions que s'indiquen en la clàusula tercera que s'han de realitzar a càrrec del capítol VI dels pressupostos.  
6.1. Finançament de les actuacions  
El termini per a l'execució de les actuacions previstes que la Conselleria d'Infraestructures i Transport ha de realitzar serà de cinc anys.  
La Generalitat Valenciana es compromet, dins de les seues disponibilitats pressupostàries, al finançament d'estes actuacions per la quantitat global de 51.364.307,00 euros, distribuïts en les anualitats següents:  
Any Anualitat  
7784 751.512,00 euros  
2007 4.000.000,00 euros  
2008 4.290.000,00 euros  
2009 4.500.000,00 euros  
Total 98.707.339,00 euros  
Les anualitats anteriors queden condicionades a l'existència de crèdit adequat i suficient. No obstant això, el conseller d'Infraestructures i Transport podrà reajustar les dites anualitats per a adaptar-les al ritme real de les actuacions.  
Per a la realització d'estes actuacions es destina la quantitat abans citada, a càrrec del capítol VI dels pressupostos de la CIT, programa 431.10, Arquitectura, aplicació pressupostària 44.05.03.033.20.775.19.  
Setena. Sistema de gestió del conveni  
La recuperació del centre històric d'Alacant preveu actuacions en diverses matèries en què intervé tant l'ajuntament com la Generalitat Valenciana.  
Totes estes actuacions han d'estar convenientment coordinades, per tant és necessari l'aplicació d'un sistema de gestió especialitzat que informe i tramite la totalitat d'estes. Per a això es mantindrà l'Oficina de Gestió que es troba ubicada en el nucli antic.  
Per a formalitzar i controlar les intervencions de la Generalitat Valenciana i de l'Ajuntament d'Alacant, es proposa la continuïtat de la Comissió de Seguiment del conveni, que serà l'encarregada de coordinar les administracions que intervenen en les actuacions que es realitzen a l'empara del present document, per a la qual cosa es reunirà periòdicament, la composició és la següent:  
. Tres representants de la Generalitat Valenciana.  
. Tres representants de l'Ajuntament d'Alacant.  
. Un representant de l'Oficina de Gestió.  
El Consell Assessor arreplegarà les aportacions dels agents privats i de les associacions afectades i les remetrà a la Comissió de Seguiment per al seu estudi. El Consell Assessor serà informat puntualment per la Comissió de Seguiment del desenrotllament de les actuacions a què es referix el present conveni.  
Este Consell Assessor es reunirà periòdicament i podrà sol·licitar la compareixença dels agents socials interessats en cada cas concret, i estarà compost pels membres integrants de la Comissió de Seguiment, més un representant de cada grup polític de l'Ajuntament d'Alacant, i tres representants d'entitats socials amb interés acreditat en l'assumpte de què es tracte.  
Huitena. Equip tècnic conjunt  
Per a la supervisió i el control de les actuacions del present conveni, l'Ajuntament d'Alacant, a través de l'Oficina de Gestió, i la Conselleria d'Infraestructures i Transport podran constituir, de comú acord, un equip integrat per tècnics de les dos administracions, que s'haurà de reunir per a considerar aspectes concrets d'índole tècnica que siga necessari dirimir.  
Novena. Causes de resolució del conveni  
Podran donar lloc al seu venciment, per mitjà de resolució del present conveni, les causes següents:  
a) No destinar la subvenció a la finalitat per a la qual es concedix.  
b) La suspensió definitiva de les obres gestionades per l'ajuntament, així com la seua paralització temporal per termini superior a un any.  
c) L'incompliment de justificar per l'ajuntament, per mitjà de la corresponent documentació, les inversions realitzades a càrrec de la subvenció, en el termini de sis mesos, comptadors des de la data en què es produïsca cada una de les dites inversions.  
d) L'acord mutu de les parts firmants del conveni.  
e) A instància de qualsevol de les parts, per incompliment de les obligacions contractades per l'altra.  
f) Si resultara impossible l'execució de les actuacions previstes en este conveni.  
g) I, en general, l'incompliment per l'Ajuntament d'Alacant de qualsevol de les obligacions assumides per este en virtut del present document.  
Pel que fa a la subvenció a càrrec del capítol VII, el Govern Valencià podrà rescindir este conveni si durant el primer any de la seua vigència no s'executa la prestació corresponent a l'exercici, la qual cosa implicarà l'obligació de tornar les quantitats percebudes per l'Ajuntament d'Alacant, més els interessos de demora legalment establits.  
Així mateix, davant de l'incompliment dels terminis parcials, que s'entenen com a tals les anualitats previstes en la clàusula cinquena d'este document, la Conselleria d'Infraestructures i Transport podrà optar entre reajustar estes passant a l'última anualitat vigent, o a les següents, la quantitat no invertida, o reduir l'import de la subvenció a què es referix el present conveni, i resoldre suprimir aquelles quantitats que queden sense justificar en cada una de les dites anualitats.  
Deu. Interpretació  
El coneixement i la resolució de totes les incidències que pogueren suscitar-se en el desenrotllament del present conveni serà de l'exclusiva competència de la Conselleria d'Infraestructures i Transport.  
Onze. Entrada en vigor i termini de vigència  
El present conveni entrarà en vigor una vegada subscrit per les dos parts, i es mantindrà la seua vigència durant el termini de cinc anys.  
No obstant això, el dit termini podrà ser prorrogat per resolució del conseller d'Infraestructures i Transport.  
Així ho convenen, i com a prova de conformitat amb tot el que s'ha exposat anteriorment, firmen el present document, en quatre exemplars, al lloc i en la data indicats a encapçalament.  
El conseller d'Infraestructures i Transport: José Ramón García Antón.  
L'alcalde president de l'Ajuntament d'Alacant: Luis Díaz Alperi.